Son, sterre, see en sand ─ dis die vier wonders van Namibië. LekkeSlaap kombineer dié asemrowende Namibiese verskynsels om ’n onvergeetlike wittebrood te verseker. Kom luister na die gedruis van turkooisblou branders wat liggies die voete van die Namibwoestyn se sandduine streel en klink ’n glasie op jou en jou geliefde se toekoms onder ’n skitterende sterrehemel terwyl die sekelmaan vir julle wink. Van Sossusvlei tot die Skedelkus — LekkeSlaap wys jou die beste Namibiese wittebroodblyplekke en -uitstappies wat jy nimmer sal vergeet.
Namib Sky Balloon Safaris se warmlugballonvlugte is veral gewild onder paartjies wat ’n kombinasie van romanse en avontuur wil geniet. Dié warmlugballonreise duur gewoonlik drie tot vier uur en sluit ’n heerlike sjampanjeontbyt in. Die gids neem jou op ’n lugtoer oor die see, berge en woestyn, en Sossusvlei se duine is die eindbestemming.
As jy jou geliefde met ’n oorspronklike wittebrooduitstappie wil bederf, hoort hierdie warmlugballontoer beslis op jou lys van doendinge in Namibië.
Dooievlei is ’n kleipan naby Sossusvlei. Dié kleipan is die nalatenskap van ’n vloed wat veroorsaak het dat ’n kameeldoringboomwoud daar gegroei het. Klimaatsverandering het egter daartoe gelei dat die bome in die harde kleiplan versteen het en nie meer deur die rivierwater bereik word nie. Die interessante en ongewone kontras tussen die donker dooie kameeldoringbome wat uit die wit kleipan steek, maak Dooievlei ’n noemenswaardige natuurverskynsel wat beslis ’n besoek verdien.
Die Namibwoestyn word as een van die oudste woestyne ter wêreld beskou en spog ook met van die hoogste sandduine. Duin 45 is ’n reus wat dikwels deur toeriste aangedurf word en is só vernoem omdat dit 45 kilometer vanaf die Sesriem-hek na Sossusvlei is. Toeriste mag hierdie duin uitklim ─ maak dus seker jy begin die tog vroegoggend sodat jy ’n besonderse sonsopkoms oor die Namibwoestyn kan beleef. ’n Kiekie teen Duin 45 se hange is beslis ’n móét vir pasgetroudes se wittebrood-album.
Ná ’n lang dag vol woestyn-avontuur verdien jy en jou geliefde ’n goeie nagrus en LekkeSlaap se blyplekke in dié woestyn skiet geensins tekort nie!
Een van die Skedelkus se bekendste besienswaardighede is die Kaap Pelsrobkolonie wat Kaap Kruis hulle tuiste het. Die kruis wat hier langs die kus staan is in 1486 deur ’n Portugese seevaarder opgerig. Sedertdien is ’n nuwe kruis opgerig en sowat 300 000 pelsrobbe is regdeur die jaar hier te sien. Die robbulle floreer veral in Oktober en die robwelpies word gewoonlik aan die einde van November en begin van Desember gebore.
Daar is agt losstaande chalets wat gaste se privaatheid in die ongerepte Namibiese natuurskoon verseker. Shipwreck Lodge bied wildritte en met net ’n bietjie geluk kan jy die woestyn se leeus en olifante in die verte sien. Jy en jou geliefde kan teen die duine uitstap en van die hoogtes af ’n glasie op julle blink toekoms klink met die Skedelkus se skilderagtige landskap in die agtergrond.
Atlantic Villa Boutique Guest House is ’n boetiekhotel naby die strand in Swakopmund. Dié boetiekhotel bied luukse verblyf in ’n verskeidenheid kamers wat gerieflik ingerig is met alles wat jy nodig het. Daar is ’n restaurant op die perseel waar ontbyt en ander maaltye bedien word. Die gastehuis het ook ‘n kroeg en gaste-sitkamer.
Daar is heelwat opwindende doendinge in die omgewing, soos dolfyn-bootvaarte, kameelruitery, vierwielmotorfietsry, toere en perdry. Dié boetiekhotel is die ideale oorslaapplek vir paartjies wat op pad is na die Skedelkus, aangesien Swakopmund die laaste groot dorp in hierdie streek is. As jy en jou geliefde vir ’n paar dae uit die beskawing wil ontsnap, kom maak gerus hier ’n draai om julle voorraad aan te vul.